Citroën Xsara

Το Citroën Xsara ήταν ένα μικρομεσαίο οικογενειακό αυτοκίνητο της κατηγορίας C, που κατασκευάστηκε από τη γαλλική αυτοκινητοβιομηχανία Citroën, από τον Αύγουστο του 1997 έως τον Νοέμβριο του 2004, αν και ειδικότερα η έκδοση station wagon διατηρήθηκε στην παραγωγή έως τον Μάιο του 2006. Η Citroën πώλησε 1.127.255 αντίτυπα σειράς Xsara κατά τη διάρκεια των 9 ετών παραγωγής του. Αντικατέστησε το Citroën ZX και αντικαταστάθηκε στα τέλη του 2004 από την πρώτη γενιά του Citroën C4.

Εξέλιξη και παρουσίαση 

Το Xsara εξελίχθηκε με βάση την πλατφόρμα του προκατόχου Citroën ZX, αλλά με ριζικά διαφορετική εξωτερική και εσωτερική αισθητική, καθώς και με σημαντικές αναβαθμίσεις στον τομέα της ασφάλειας. Στα πλαίσια της πολιτικής της χρήσης κοινών μηχανικών μερών, καθώς και κοινών εγκαταστάσεων σχεδιασμού και παραγωγής του τότε Ομίλου PSA, το ίδιο σασί χρησιμοποιήθηκε και στο Peugeot 306, το οποίο είχε κυκλοφορήσει για πρώτη φορά στην αγορά το 1993 και διατηρήθηκε στην παραγωγή έως το 2002. 

Οι πρώτες επίσημες πληροφορίες σχετικά με το νέο μοντέλο, δόθηκαν στη δημοσιότητα στις 10 Ιουλίου 1997. Τελικώς, το Xsara παρουσιάστηκε στο ευρύ κοινό στις 9 Σεπτεμβρίου 1997, στο Σαλόνι Αυτοκινήτου της Φρανκφούρτης, ως ο αντικαταστάτης του Citroën ZX, αρχικά μόνο σε 5-πορτη έκδοση hatchback, υπό την ονομασία Xsara Βerline. Ωστόσο, η παραγωγή του είχε ξεκινήσει από τον Αύγουστο και κυκλοφόρησε στην αγορά μόλις 2 ημέρες μετά την παρουσίασή του, δηλαδή στις 11 Σεπτεμβρίου 1997, στη Γαλλία και στη Γερμανία και πολύ σύντομα και στα άλλα ευρωπαϊκά κράτη. Ενδεικτικώς, στο Ηνωμένο Βασίλειο οι πωλήσεις ξεκίνησαν στις 1 Noεμβρίου.

Τον Ιανουάριο του 1998, έφτασε στην αγορά το 3-πορτο hatchback Xsara Coupé και τον Μάρτιο του 1998 το Xsara Break (station wagon) ή Xsara Estate σε κάποια κράτη. Επιπλέον, τόσο το 5-πορτο hatchback, όσο και το station wagon, προσέφεραν και μια εκδοχή δύο καυσίμων / «bi-fuel» με βενζίνη και υγραέριο (LPG).

Φάση 1

Εκδόσεις  

 X : Η βασική έκδοση.
 PX : Ενδιάμεση έκδοση, διατέθηκε μόνο στη Γερμανία. 
 SX : Έκδοση με πληρέστερο εξοπλισμό.
 Exclusive : Η κορυφαία έκδοση, με όλο τον διαθέσιμο εξοπλισμό ως στάνταρ.
 VTR : Σπορ έκδοση, με τον κινητήρα 1.6 λίτρων 16V 110hp και 2.0 λίτρων 167 hp.
 VTS : Σπορ έκδοση, φουλ έξτρα, με τους κινητήρες 1.6 λίτρων 16V 110 hp και 2.0 λίτρων 167 hp.

Εξοπλισμός και ασφάλεια 

Ήδη από την εισαγωγή του, εν έτει 1997, στάνταρ σε όλες τις εκδόσεις ήταν τα εξής στοιχεία εξοπλισμού:

 Αερόσακοι οδηγού και συνοδηγού (όγκου 45 και 90 λίτρων αντίστοιχα).
 Πυροτεχνικοί προεντατήρες και σύστημα περιορισμού δύναμης για τις μπροστινές ζώνες ασφαλείας
 Προσκέφαλα στα εμπρός και πίσω καθίσματα
 Υδραυλικό τιμόνι
 Πλήρως ρυθμιζόμενο σε ύψος και βάθος τιμόνι
 Immobilizer (ακινητοποιητής αυτοκινήτου)
 Κεντρικό κλείδωμα
 Τρίτο πίσω φως φρένων
 Μπροστινά δισκόφρενα

και στάνταρ ή προαιρετικά ανάλογα με την έκδοση:

 Σύστημα Αντιμπλοκαρίσματος Τροχών (ABS)
 Πλευρικοί αερόσακοι στα μπροστινά καθίσματα (όγκου 15 λίτρων)
 Προβολείς ομίχλης
 Επιπρόσθετα πίσω δισκόφρενα (άρα συνολικά 4)
 Χειριστήρια στο τιμόνι για το ηχοσύστημα και τα αλάρμ
 Κλιματισμός
 Αισθητήρας βροχής για τους υαλοκαθαριστήρες
 Αισθητήρες παρκαρίσματος πίσω

Τα 5 πρώτα έγιναν στάνταρ σε όλες τις εκδόσεις με την εισαγωγή της Φάσης 2, ενώ τότε εμφανίστηκαν και πλευρικοί αερόσακοι κεφαλής. Αξιοσημείωτος ήταν και ο χώρος αποσκευών, με χωρητικότητα 408 λίτρα, τιμή κορυφαία για μικρομεσαίο μοντέλο, ειδικά μάλιστα για αποκλειστικά hatchback αυτοκίνητο, καθώς το Xsara δεν διατέθηκε ποτέ σε έκδοση σεντάν 3 όγκων. Ο αεροδυναμικός συντελεστής Cd του Xsara ήταν 0,33 - νούμερο καλό για μικρομεσαίο μοντέλο την τότε εποχή. Επίσης και η αξιοπιστία του μοντέλου απεδείχθη, σε βάθος χρόνου, αξιοσημείωτα καλή, καθώς μάλιστα από την εισαγωγή του η Citroën είχε αυξήσει τα μεσοδιαστήματα μεταξύ δύο συντηρήσεων στους κινητήρες του Xsara από τα 7.500 χιλιόμετρα του προκατόχου Citroën ZX στα 15.000 χιλιόμετρα, μειώνοντας έτσι τα λειτουργικά έξοδα του αυτοκινήτου, ενώ ταυτόχρονα καθιέρωσε στον πίνακα οργάνων και ένδειξη για τα χιλιόμετρα που απομένουν μέχρι την επόμενη προγραμματισμένη συντήρηση.

Κινητήρες 
 

Από την εισαγωγή του, το Citroën Xsara προσφερόταν με μία μεγάλη ποικιλία κινητήρων, όλοι 4-κύλινδροι σε σειρά (I4). Στη Φάση 1 ήταν οι εξής:

 1.4 L (1.361 cm³ 8-βάλβιδος) βενζίνης, TU3JP / 75 hp / τελική ταχύτητα 170 km/h
 1.6 L (1.587 cm³ 8-βάλβιδος) βενζίνης, TU5JP / 90 hp / τελική ταχύτητα 180 km/h
 1.8 L (1.761 cm³ 8-βάλβιδος) βενζίνης, XU7JB / 90 hp / τελική ταχύτητα 180 km/h  
 1.8 L (1.761 cm³ 8-βάλβιδος) βενζίνης, XU7JP / 103 hp / τελική ταχύτητα 188 km/h
 1.8 L (1.761 cm³ 16-βάλβιδος) βενζίνης, XU7JP4 / 112 hp / τελική ταχύτητα 195 km/h 
 2.0 L (1.998 cm³ 8-βάλβιδος) βενζίνης, XU10J2C / 123 hp / τελική ταχύτητα 220 km/h (έκδοση VTS 2000)
 2.0 L (1.998 cm³ 16-βάλβιδος) βενζίνης, XU10J4R / 136 hp / τελική ταχύτητα 205 km/h
 2.0 L (1.998 cm³ 16-βάλβιδος) βενζίνης, XU10J4RS / 167 hp (αποκλειστικά στο Xsara VTS) / τελική ταχύτητα 227 km/h 
 1.9 L (1.905 cm³) diesel, XUD9A / 67 hp / τελική ταχύτητα 162 km/h 
 1.9 L (1.868 cm³) diesel, DW8 / 68 hp / τελική ταχύτητα 163 km/h
 1.9 L (1.905 cm³) diesel, XUD9B SD / 74 hp / τελική ταχύτητα 170 km/h
 1.9 L (1.905 cm³) turbodiesel, XUD9TE / 90 hp / τελική ταχύτητα 180 km/h
 2.0 L (1.997 cm³) turbodiesel, DW10TD / 90 hp / τελική ταχύτητα 180 km/h

Citroën Auto PC  

Η Citroën ανέπτυξε για το Xsara, από κοινού με την Microsoft, το πρώτο αυτοκινούμενο σύστημα ικανό για αλληλεπίδραση σε πραγματικό χρόνο με τον οδηγό, το Auto PC, το οποίο παρουσιάστηκε στα τέλη του 1998 και κυκλοφόρησε στην αγορά την άνοιξη του 2000. Ήταν εξοπλισμένο με τα εξής:

 Ηχοσύστημα με ραδιόφωνο και 6-δισκο CD-changer
 Σύστημα δορυφορικής πλοήγησης GPS
 Κινητό τηλέφωνο
 Δυνατότητα για μηνύματα (SMS και e-mail)

και ελεγχόταν μέσω φωνητικών εντολών του οδηγού, που είχαν προ-εγγραφεί και μάλιστα έως και 45 τόνοι / ισάριθμες εντολές ήταν δυνατόν να εγγραφούν (45 Recordable Orders). Το σύστημα ήταν απλά ένα PC (personal computer / προσωπικός υπολογιστής) με πιστοποίηση ISO, το οποίο λειτουργούσε με το σύστημα Microsoft Windows CE. 

Προσφερόταν μόνο στην κορυφαία έκδοση Xsara 2.0 HDi Exclusive, ενώ από το 2002 εμφανίστηκε και στο μεγαλύτερο Citroën C5 πρώτης γενιάς. Μόλις 500 αντίτυπα Xsara Auto PC πωλήθηκαν και αναγνωρίζονται εύκολα, καθώς φέρουν λογότυπο Windows CE σε λευκό φόντο, στα πλαϊνά του αμαξώματος.

Φάση 2

Κοσμητικές αλλαγές 

Τον Σεπτέμβριο του 2000, η σειρά υπέστη μια μικρή ανανέωση. Το Xsara απέκτησε νέα γρίλια με μεγάλες «δοκούς» και εμφανώς μεγαλύτερους προβολείς, από πολυπρισματικά κάτοπτρα, οι οποίοι παρέπεμπαν άμεσα στο τότε πρωτοεμφανιζόμενο Citroën C5 πρώτης γενιάς, και είχαν 20% καλύτερη απόδοση από τους προηγούμενους. Επίσης, η ανάρτηση ενισχύθηκε και έγινε πιο σκληρή, για βελτίωση της οδικής συμπεριφοράς, του ελέγχου κατά την οδήγηση και κατ' αποτέλεσμα της ενεργητικής ασφάλειας. Στα πλαίσια αυτής της βελτίωσης, οι προηγουμένως έξτρα ζάντες των 15 ιντσών έγιναν στάνταρ.

Παράλληλα, στο εσωτερικό υπήρξαν βελτιωτικές αλλαγές, με εμφανέστερη το νέο τιμόνι και τα νέα, ακόμα υψηλότερης ποιότητας πλαστικά στο ταμπλό, ενώ τότε προστέθηκαν και πλευρικοί αερόσακοι κεφαλής, καθώς και νέες ενισχύσεις στο αμάξωμα. Το έξτρα σύστημα δορυφορικής πλοήγησης επεκτάθηκε πλέον σε όλες τις εκδόσεις του μοντέλου, κάτι πολύ σπάνιο για μικρομεσαίο μοντέλο της κατηγορίας C την τότε εποχή (σημείωση: προηγουμένως υπήρχε μόνο στη σπάνια έκδοση Xsara Auto PC).

Κινητήρες 

Νέοι κινητήρες εισήχθησαν: ένας 1.6i και ένας 2.0i 16-βάλβιδος, ενώ όλοι οι 1.8 λίτρων βενζίνης διακόπηκαν. Στη Φάση 2, τo Citroën Xsara προσφερόταν με τους εξής κινητήρες, επίσης όλοι 4-κύλινδροι σε σειρά (I4):

 1.4 L (1.361 cm³ 8V) βενζίνης, TU3JP / 74 hp (ο καταλύτης, καθώς και η θέση του καταλύτη άλλαξαν) 
 1.6 L (1.587 cm³ 16V) βενζίνης, TU5JP4 / 110 hp (νέος, αντικατέστησε τον 8-βάλβιδο TU5JP) 
 2.0 L (1.998 cm³ 16V) βενζίνης, XU10J4RS / 164 hp (έως το 2002) 
 2.0 L (1.998 cm³ 16V) βενζίνης, EW10J4 / 135 hp (νέος, αντικατέστησε τον XU10) 
 1.9 L (1.868 cm³) diesel, DW8 / 68 hp (έως το 2002) 
 1.9 L (1.868 cm³) diesel, DW8B / 71 hp (νέος) 
 2.0 L (1.997 cm³) turbodiesel, DW10TD / 89 hp (ο καταλύτης άλλαξε, μεταγενέστερα αφαιρέθηκε ο κεντρικός σιγαστήρας, με σκοπό να γίνει πιο «άγριος» ο ήχος του κινητήρα) 
 2.0 L (1.997 cm³) turbodiesel, DW10ATED / 106 hp (νέος)

Για την σεζόν (model year) του 2002, υπήρξαν μερικές ακόμα βελτιώσεις στο σαλόνι, όπως αλλαγές στα χειριστήρια του τιμονιού για τον έλεγχο του ηχοσυστήματος. Τον Φεβρουάριο του 2003, έλαβε χώρα ένα ακόμα εξωτερικό λίφτινγκ, με έναν νέο μπροστινό προφυλακτήρα. Τα φώτα ομίχλης έγιναν πλέον στάνταρ σε όλες τις εκδόσεις.

Αντικατάσταση του Xsara 

Το Xsara hatchback (3-πορτο και 5-πορτο) παρέμεινε στις ευρωπαϊκές αγορές έως το τελευταίο τρίμηνο του 2004, οπότε και αντικαταστάθηκε από το Citroën C4 πρώτης γενιάς, αν και η έκδοση Xsara Break (station wagon) διατηρήθηκε στην παραγωγή έως τον Μάιο του 2006.

Μια εκδοχή του Xsara συνεχίζει να παράγεται μέχρι σήμερα στην Κίνα, ως προϊόν της κοινοπραξίας Dongfeng Peugeot-Citroën Automobile, μια κοινοπραξία της κινεζικής Dongfeng με τον Όμιλο PSA.

Το Xsara στην Ελλάδα 

Αν και το Citroën Xsara δεν μπόρεσε ποτέ να «εκθρονίσει» τα αντίπαλα μοντέλα του γερμανικού κατεστημένου, ωστόσο γνώρισε εξαιρετικά μεγάλη απήχηση στην Ελλάδα και ήταν σταθερά μέσα στην πρώτη 10-άδα της μικρομεσαίας κατηγορίας C και σε όλα τα έτη παραγωγής του. Σχεδόν όλα όσα κυκλοφόρησαν, έφεραν τους βενζινοκινητήρες 1.4 και 1.6 λίτρων. Αντιθέτως, οι σπορ εκδόσεις 2.0 λίτρων βενζίνης VTR και VTS περιορίστηκαν σε έναν πολύ μικρό κύκλο φανατικών οπαδών της εταιρείας. Ακόμα σπανιότερη ήταν η βραχύβια έκδοση 1.8 λίτρων βενζίνης (1997 - 2000), που δεν προσέλκυσε το ενδιαφέρον του κοινού, καθώς όλοι όσοι μπορούσαν να διαθέσουν τα αντίστοιχα λεφτά, σχεδόν όλοι στράφηκαν προς τη βασική έκδοση της πολύ μεγαλύτερης Citroën Xantia, ενώ οι εκδόσεις ντίζελ δεν εισήχθησαν ποτέ επισήμως στη χώρα.

Παρά την ηλικία του, εξακολουθεί να διατηρεί υψηλή δημοτικότητα και αξιοπιστία, καθώς ακόμα και σήμερα αρκετά αντίτυπα εξακολουθούν να κυκλοφορούν στους δρόμους, ενώ υπήρξε ιδιαίτερα δημοφιλές και στην Ελληνική Αστυνομία, όπως και στις Αστυνομίες αρκετών επιπλέον χωρών της Ευρωπαϊκής Ένωσης. Επίσης και ο διάδοχός του, το Citroën C4 γνώρισε μεγάλη απήχηση ως αστυνομικό όχημα στην Ευρωπαϊκή Ένωση, αν και ειδικότερα στην Ελλάδα παραδόξως γνώρισε σημαντική απήχηση κυρίως στην επαρχία, αλλά σπανιότατα στην πρωτεύουσα.

Xsara Picasso 

Κύριο άρθρο: Citroën Xsara Picasso

Το 5-πορτο Citroën Xsara Βerline αποτέλεσε και τη βάση για ένα πολυμορφικό όχημα, το Citroën Xsara Picasso. Το Xsara Picasso ήταν η απάντηση της Citroën στην ολοένα και πιο δημοφιλή κατηγορία που είναι γνωστή με την ονομασία multi-purpose vehicle (MPV) και ιδιαίτερα στο Renault Scénic, που ήταν και ο κυριότερος ανταγωνιστής του.

Το μοντέλο παρουσιάστηκε στο Σαλόνι Αυτοκινήτου του Παρισιού τον Οκτώβριο του 1998 και λανσαρίστηκε τον Δεκέμβριο του 1999. Από την πρώτη στιγμή, γνώρισε τεράστια επιτυχία και έγινε best-seller στα περισσότερα κράτη της Ευρωπαϊκής Ένωσης. Κατασκευαζόταν έως το 2010 στο εργοστάσιο του Ομίλου PSA στη Βίγο, Ισπανία, ενώ παρήχθη και στη Βραζιλία τα έτη 2001 - 2011 για τις αγορές της Λατινικής Αμερικής, όπου και παρέμεινε σταθερά το νούμερο 1 σε πωλήσεις μοντέλο στην κατηγορία του. Μεταξύ του 2000 και του 2010, κατασκευαζόταν και στη Γουχάν, Κίνα, για την εγχώρια αγορά, ενώ από το 2000 έως το 2012 παρήχθη και στο Κάιρο, Αίγυπτος.

Αγωνιστικές επιτυχίες 

Το Xsara αποτέλεσε, επίσης, και τη βάση για ένα από τα πιο επιτυχημένα αυτοκίνητα ράλι των τελευταίων δεκαετιών. Ο Σεμπαστιάν Λεμπ στο τιμόνι της αγωνιστικής έκδοσης Xsara WRC κατέκτησε τρεις συνεχόμενους τίτλους οδηγών στο Παγκόσμιο Πρωτάθλημα Ράλλυ, το 2004, 2005 και 2006. Παράλληλα, η Citroën κατέκτησε τα πρωταθλήματα κατασκευαστών του 2003, του 2004 και του 2005.

Με το διάδοχο μοντέλο Citroën C4 WRC μάλιστα, ο Σεμπαστιάν Λεμπ κατέκτησε τέσσερις ακόμα συνεχόμενους τίτλους οδηγών το 2007, 2008, 2009 και 2010, φτάνοντας έτσι τους 7 συνεχόμενους, ενώ η Citroën κατέκτησε τα πρωταθλήματα κατασκευαστών του 2008, του 2009 και του 2010.

Αναφορές

Εξωτερικοί σύνδεσμοι 

 Πλήρες αφιέρωμα στο Citroën Xsara από το Citroënët (στα αγγλικά)
 1998 Xsara - model information
 Meaning of word «Xsara»
 Citroën Xsara Owners' Club
 Δοκιμή των Citroën Xsara Picasso 1.8 και 1.6 από το περιοδικό 4Τροχοί (Φεβρουάριος 2000)

Xsara
Αυτοκίνητα ράλλυ
Μικρομεσαία αυτοκίνητα
Γαλλικά αυτοκίνητα